钦定古今图书集成/方舆汇编/职方典/第1488卷 > 澂江府风俗考
## 钦定古今图书集成/方舆汇编/职方典/第1488卷 > 澂江府风俗考

府总

《旧志》士知尚学，科目不乏，民务耕织，勤生力。本《滇志》士以“劲持” 相慕效，耻为委蛇，庶几铁中之铮铮者。

《郡志》：“男安耕读，女习织纺，不事逐末远商。” 《河阳县志》：“民安于业，其性质实有病，明者延医，愚者信巫，子弟不论贵贱，自幼俱送学读书，及长分途而业。” 成化年间，有布政司周正按澂有联云：“文风不让中原盛，士习还如太古淳。” 元旦　，祀天地，祖先后，子孙拜尊长，家众次第拜贺新门丞，桃符地铺松毛，亲友往来，贺岁会客，先茶而即继以槟榔，否则即为轻慢。

元宵　宜张灯火，河阳仅如晨星，待二月迎神，谚有“赛元宵” 之语。十六日游华藏，夕则老幼携游插香。道左相传可以祛疾。

二月八日　为迎神社会。先是，正月内城外各村设会，轮流迎请诸神。首先东门迎诸神于会所，设醮三日后，四门轮递。迎请之期，用锦彩妆演马匹，名曰“神马。” 并台阁故事，备极美丽。夕则比户张灯，笙歌彩舞，以供游人玩乐，相沿已久。俗传祈年丰稔，历有明验云。

清明　插柳拜扫，作盘馔，仿《寒食意》。

四月八日　为“浴佛会。” 立夏日。灰围墙脚，以避蛇虫。是日邑之人士携酒挈盒，往游西浦，四方杂遝而至者甚众，争赴碧潭沭浴，俗谓可以祛灾，并效祓禊故事。又翦彩为桃样或葫芦样，缝于小儿衣后，俗谓可以祛泻痢。

端阳　悬艾虎，系续命缕。饮菖蒲酒，解角黍。佐以时果，或相馈请。

六月廿五日夜　，为星回节，束薪为燎，阁邑皆然，并照田禾。以火色占农合时蔬腥肉为牲，互相馈请。又为火把节。一传汉时有彝妇阿南，夫为人所杀，誓不从贼，以是日赴火死，国人哀之，故为此会。一云：南诏皮罗阁欲并五诏，建松明楼，诱五诏同至祭祖，皮罗阁佯为下楼，举火焚之，人无测其谋，惟邓赕诏妻慈善，逆知不祥，劝夫勿往，夫不从，以铁钏约夫臂，既而果被焚死。各诏尸莫能辨，独慈善以铁钏故，得夫尸归葬皮罗阁。闻其贤智，欲娶之，慈善佯诺，闭城死节。滇人以是日燃炬吊之。一云：武侯以是日擒孟获，侵夜入城，父老设燎以迎，后遂相沿成俗。以上三说并存，庶观者得考据焉。

七夕　，妇女穿针乞巧。十五日中元，祭先祖于家庙，设祭品果酒，焚冥衣楮镪以报本，并设会赈孤。

中秋　具瓜饼，时果祭月。

九月朔日至十日　，礼北斗祈年。重阳登高，饮茱茰酒，以面簇诸果为糕，亲识相酬馈。十月　，祀先墓，祭

长至　相贺，以糯米作糍饼相馈。腊八日　，作五味粥。

念四日　，子时祀灶，除夕饮分岁酒，先少后老。二更迎灶，围炉守岁，烧爆竹欻马以逐祟。婚嫁仍遵行六礼，先通媒妁求庚帖，继请亲长尊贵者向女家致意，允诺则二姓互相酬拜，具启行定仪。将娶，则请期纳币而后亲迎焉。其仪物丰俭，各称其力。惟喜轿多尚繁华，殊为无益之费。

《丧礼》旧俗尚奢，凡吊客皆宴待，且有酬赠，致缺费而停丧不举者有之。今或易以“槟榔” ，亦崇俭。

化奢称，家有无之意，固为甚便。然“旌翣俑楮” 诸议，不无逾分糜费。至崇信浮屠，建斋超度者，犹多竭力铺设。虽有一二绅士之家，间遵家礼，奈惑于俗尚已深，其风不能遽挽也。

祭祀丰俭，随力竭诚以享。间有淫祀，愚民尤多惑于欣从。

宴会旧尚简约，今物力维艰，愈知节俭，不逐奢靡。服饰旧崇朴素，今仍尚古风，不侈华美之观。日中为市，名曰“赶场” ，以丑未为期，集于城内，四门轮转。凡居远近山村者，负荷什物，交相贸易，原无欺诈之习。

《路南州志》，“士重诗书而敦道谊，农安耕凿而鄙逐末，女效纺绩，俗尚勤俭，婚姻则不论财，丧葬则邻里助，此其大略也。至于岁时节序，元旦祀天地祖先，亲友相贺，上元张灯火，清明插柳扫墓，端阳饮菖蒲雄黄酒，中元祭祖先，中秋果饼拜月，重阳饮菊花酒，十二月廿四日祭灶，除夕守岁，一同中土。”